Benipeixcar recrea l'antic ajuntament en la darrera intervenció del #SerpisUrbanArtProject
29 març 2021

## Benipeixcar recrea l'antic ajuntament en la darrera intervenció del #SerpisUrbanArtProject29 març 2021Última actualització: 29 març 2021

![](../gestion/img/90794b8abcebc6c1f1e94a73f36ba54c61c7d5bca3f95aeddbce53fa2dc572a4.jpg)  
  

Benipeixcar recorda des de hui, també a través de l’art, el seu passat com a poble independent, 56 anys després de la seua annexió a Gandia. Tot just a la plaça on un dia es va alçar l’antic Ajuntament s’ha representat una imatge emotiva, en blanc i negre, de la façana del desaparegut edifici consistorial. Es tracta de la darrera intervenció del programa municipal Serpis Urban Art Project, desenvolupat per les regidories de Cultura i Polítiques amb la Ciutadania.

_«Tot un plaer poder inaugurar un nou mural que fa referència històrica a l’antic poble de Benipeixcar, hui districte de Gandia,_ _i_ _que té un gran nivell artístic_ _gràcies a l’autora,_ _Elisa Capdevila, una de les artistes més importants de l’art urbà a tot l’Estat»_, ha assegurat el **regidor de Cultura i Polítiques amb la Ciutadania.** **Nahuel** **González** ha posat en valor que la iniciativa haja sorgit de la Junta de Districte de Benipeixcar, _«el que demostra l’interès dels barris per murals que integren l’art urbà en el patrimoni de la nostra ciutat»._

Per la seua banda, **Amparo Victoria, presidenta de la Junta de Districte de Benipeixcar** ha destacat la implicació de la junta en la iniciativa i la il·lusió del veïnat pel resultat final, _«en especial Salvadora de la Asunción,_ _qui ha estat present, i ha vist, molt emocionada, que sa_ _mare apareix al mural»._

_«Ha estat una experiència molt positiva, sobretot perquè he comptat en tot moment amb la complicitat i el suport del veïnat»_, ha assegurat l’artista.